钦定古今图书集成/明伦汇编/氏族典/第493卷 > 《凌迪知万姓统谱》 > 孟珙
## 钦定古今图书集成/明伦汇编/氏族典/第493卷 > 《凌迪知万姓统谱》 > 孟珙

按《宋史孟珙传》：“珙字璞玉，随州枣阳人。四世祖安，尝
从岳飞军中有功。嘉定十年，金人犯襄阳，驻团山。父
宗政，时为赵方将，以兵御之。珙献策由罗家渡济河，
半渡歼其半。宗政被檄援枣阳，临阵尝父子相失，珙
麾骑突阵，脱宗政。以功补进勇副尉，积功屡进。淳祐
二年，拜检校少保，病乞休，授检校少师，宁武军节度”
使致仕，终于江陵府治，时九月戊午也。珙忠君体国
之念，可贯金石。在军中与参佐部曲论事，以片语折
衷，众志皆惬。谒士游客，老校退卒，一以恩义抚接。名
位虽重，惟建鼓旗、临将吏，而色凛然，无敢涕唾者。退
则焚香扫地，隐几危坐，若萧然事外，远货色，绝滋味。
其学邃于《易》，自号“无庵居士。”